Document ID: 32007D0648

РЕШЕНИЕ НА СЪВЕТА
от 26 септември 2007 година
за подписване от името на Европейската общност и временно прилагане на Международното споразумение за тропическия дървен материал от 2006 г.
(2007/648/ЕО)
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално членове 133 и 175 във връзка с член 300, параграф 2, първа алинея, първо изречение от него,
като взе предвид предложението на Комисията,
като има предвид, че:
(1)
На 27 януари 2006 г. конференцията за преговори, учредена под егидата на Конференцията на Организацията на обединените нации за търговия и развитие (ЮНКТАД), одобри текста на Международното споразумение за тропическия дървен материал от 2006 г. („споразумението от 2006 г.“).
(2)
Беше договорено споразумението от 2006 г. да замени Международното споразумение за тропическия дървен материал от 1994 г., чийто срок на действие бе удължен и което остава в сила до влизането в сила на споразумението от 2006 г.
(3)
Споразумението от 2006 г. е открито за подписване и депозиране на инструментите за ратифициране, приемане или одобрение от 3 април 2006 г. и ще остане отворено до един месец след датата на влизането му в сила.
(4)
Целите на споразумението от 2006 г. са в съответствие с общата търговска политика и политиката за околната среда.
(5)
Европейската общност е страна по Международното споразумение за тропическия дървен материал от 1994 г. Споразумението от 2006 г. ще продължи да подпомага целите на Европейския съюз за устойчиво развитие и следователно е в негов интерес да одобри споразумението от 2006 г.
(6)
Всички държави-членки са изразили намерението си да подпишат и да подпомогнат, както е подходящо, временното прилагане на споразумението от 2006 г.
(7)
Тъй като задължителните вноски от страна на членовете потребители на Международната организация за тропически дървен материал (МОТДМ) се оценяват основно по отношение на обема на тропически дървен материал, който те внасят, Европейската общност ще направи вноски по административната сметка на МОТДМ веднага щом новото споразумение влезе в сила, докато държавите-членки, както и Европейската общност, ще могат да правят доброволни финансови вноски в планираните дейности чрез сметките на МОТДМ за доброволни вноски.
(8)
Споразумението от 2006 г. следва да бъде подписано и временно прилагано, при условие на неговото сключване на по-късна дата,
РЕШИ:
Член 1
Подписването на Международното споразумение за тропическия дървен материал от 2006 г. („споразумението от 2006 г.“) се одобрява от името на Европейската общност, при условие че споменатото споразумение бъде сключено.
Текстът на споразумението от 2006 г. е приложен към настоящото решение.
Член 2
Председателят на Съвета е упълномощен да определи лицето(ата), оправомощено(и) да подпише(ат) споразумението от 2006 г. и да депозира(т) декларацията за компетентност, приложена към настоящото решение, от името на Общността, при генералния секретар на Организацията на обединените нации в съответствие с член 36, параграфи 1 и 3 от споразумението от 2006 г.
Член 3
При условията на реципрочност споразумението от 2006 г. се прилага временно до приключване на процедурите за неговото официално сключване (1).
Председателят на Съвета уведомява от името на Общността депозитаря, че Общността ще прилага споразумението от 2006 г. временно, когато то влезе в сила.
Съставено в Брюксел на 26 септември 2007 година.

Labels: 1
5